**Работник, пострадал в асансьор**

1. **Обстоятелства:**

Пострадалият работник е отишъл, по сигнал на живущи в кооперация, да ремонтира осветлението в кабината на асансьора. Работодателят му е възложил да монтира самостоятелно по едно осветително тяло в асансьорната кабина на всеки един от асансьорите, съответно в два входа на жилищния блок. По неизяснени обстоятелства пострадалият пада в асансьорната шахта, предполага се от седмия етаж, при което загива.

Допълнителна информация: Асансьорът е надзорно съоръжение по смисъла на Наредба за безопасната експлоатация и техническия надзор на асансьори. Съгласно чл. 33 от тази наредба, служителите на Главна дирекция „Инспекция за държавен технически надзор“ /ГД ИДТН/ обследват причините за възникване на авария или злополука, като за резултатите от обследването се съставя протокол.

Пострадалото лице работи, съгласно трудов договор, на длъжност „техник асансьорна техника“.

**Причини за злополуката, нарушени нормативни актове и лица, допуснали нарушения:**

**II. Нарушения, допуснати от работодателя:**

1. Работодателят не е изискал от Служба по трудова медицина заключение за пригодност на лицата на длъжност «техник-асансьорна техника» да изпълняват дадения вид работа, с което е нарушена разпоредбата на чл. чл.11, ал.2, т.4 от Наредба №3 за условията и реда за осъществяване дейността на службите по трудова медицина (ДВ, бр.14/2008г.) и във връзка с чл.16, ал.1, т.2а от Закона за здравословни и безопасни условия на труд (обн. ДВ бр. 124/1997 г.).

2. Работодателят не е връчил по надлежния начин длъжностната характеристика на пострадалото лице на длъжност «техник-асансьорна техника», а именно липсва дата на връчване на същата, с което е нарушена разпоредбата на чл.127, ал.1, т.4 от Кодекса на труда.

3. Със Заповед №РД-01-702 от 03.10.2014 г. на Министъра на труда и социалната политика коефициентът на трудовия травматизъм за икономическата дейност 43 “Специализирани строителни дейности”, в частност 43.29 „Изграждане на други инсталации”, е определен на 1,30 при среден за страната 0,68. Работещите в предприятието не са застраховани за сметка на работодателя за риска “трудова злополука”, с което е нарушена разпоредбата на чл.52, ал. 1 от Закон за здравословни и безопасни условия на труд /ДВ бр.124/97г./ и чл.2, ал. 1 от Наредба за задължително застраховане на работниците и служителите за риска “трудова злополука” (обн. ДВ бр.15/2006 г.).

4. Видно от писмените обяснения на работодателя, същият е възложил на пострадалото лице, на длъжност «техник-асансьорна техника», да монтира самостоятелно по едно осветително тяло в асансьорната кабина на всеки от асансьорите, съответно в два входа на жилищен блок, с което е нарушена разпоредбата на чл.204, ал.1 от Наредба №7 за минималните изисквания за здравословни и безопасни условия на труд на работните места и при използване на работното оборудване /ДВ, бр.88/1999 г./, във връзка с чл.9, ал.3, изречение първо от Наредба за безопасната експлоатация и техническия надзор на асансьори /ДВ, бр.33 от 11.04.2003 г./.

5. Работодателят не е определил със заповед лицата, които имат право да издават наряд или нареждане, и изпълнителите на работата, в нарушение на изискванията на чл.79, ал.1 от Правилника по безопасност и здраве при работа по електрообзавеждането с напрежение до 1000V /ДВ, бр.21 от 11.03.2005 г./, във връзка с чл. 331, ал.2 от същия правилник.

6. Работодателят не е изготвил списък, в който да се включат работите, извършвани с наряд, с което е нарушена разпоредбата на чл.91, ал.2 от Правилника по безопасност и здраве при работа по електрообзавеждането с напрежение до 1000V /ДВ, бр.21 от 11.03.2005 г./.

7. Работодателят не е изготвил списък, в който да се включат работите, които се извършват по реда на текущата експлоатация, с което е нарушена разпоредбата на чл. 120, т.2 от Правилника по безопасност и здраве при работа по електрообзавеждането с напрежение до 1000V /ДВ, бр.21 от 11.03.2005 г./.

8. Работодателят не е организирал проверка на знанията на персонала за техническа експлоатация на енергообзавеждането, с което е нарушена разпоредбата на чл.200, ал. 1, т.2 от Наредба №7 за минималните изисквания за здравословни и безопасни условия на труд на работните места и при използване на работното оборудване /ДВ, бр.88/1999 г./ във връзка с чл. 16, ал. 1 от Наредба 16-116 за техническа експлоатация на енергообзавеждането /обн ДВ бр. 26 от 2008 г./.

9. Работодателят не е определил асансьорният монтьор с най-висока степен на правоспособност, който да контролира работата на другите монтьори и да следи за техническото състояние и за безопасната експлоатация на поддържаните асансьори, с което е нарушена разпоредбата на чл. 204, ал. 1 от Наредба №7 за минималните изисквания за здравословни и безопасни условия на труд на работните места и при използване на работното оборудване /ДВ, бр.88/1999 г./, във връзка с чл.8 от Наредба за безопасната експлоатация и техническия надзор на асансьори /ДВ, бр.33 от 11.04.2003 г./.

**III. Предприети мерки:**

За отстраняване на констатираното нарушение, отразено в т.3, е съставен АУАН.

Дадени са предписания за всяко констатирано нарушение.